กรมประชาสัมพันธ์และสมาคมถ่ายภาพฯ มอบรางวัลแก่ผู้ชนะการประกวดภาพถ่าย National ASEAN 2019 Photography Contest ภายใต้หัวข้อ“Pride of ASEAN”
กรมประชาสัมพันธ์และสมาคมถ่ายภาพแห่งประเทศไทย ในพระบรมราชูปถัมภ์ มอบรางวัลแก่ผู้ชนะการประกวดภาพถ่าย National ASEAN 2019 Photography Contest ก่อนนำไปจัดทำเป็นหนังสือภาพมอบเป็นของที่ระลึกแก่ผู้นำประเทศ ในการประชุมสุดยอดอาเซียน ครั้งที่ 35 ที่ประเทศไทย ในเดือนพฤศจิกายนนี้        นายเทวัญ ลิปตพัลลภ รัฐมนตรีประจำสำนักนายกรัฐมนตรี เป็นประธานพิธีมอบรางวัลการประกวดภาพถ่าย National ASEAN 2019 Photography Contest ภายใต้แนวคิด “Pride of ASEAN” ซึ่งเป็นกิจกรรมที่กรมประชาสัมพันธ์ร่วมกับสมาคมถ่ายภาพแห่งประเทศไทย ในพระบรมราชูปถัมภ์ จัดขึ้นเพื่อให้ประชาชนร่วมบันทึกภาพถ่ายที่ถ่ายทอดเรื่องราว เหตุการณ์ และวัฒนธรรมที่หลากหลายที่เกิดขึ้นในประเทศสมาชิกอาเซียนทั้ง 10 ประเทศ ซึ่งมีผู้ส่งผลงานเข้าประกวด ตั้งแต่วันที่ 1-31 มีนาคม 2562 รวมกว่า 5,000 ภาพถ่าย         โดยผลงานภาพถ่ายที่ชนะเลิศเป็นของนายจามิกร ศรีคำ จากผลงานภาพ “ทะเลธุง” ได้รับเงินรางวัล 80,000 บาท พร้อมโล่รางวัลและเกียรติบัตร รองชนะเลิศอันดับ 1 ผลงานของนายสัญชัย บัวทรง ชื่อภาพ “นมัสการพระธาตุหลวง” ได้รับเงินรางวัล 50,000 บาท และรองชนะเลิศอันดับ 2 ผลงานของนายจิระพงษ์ วงศ์วิวัฒน์ ชื่อภาพสรงน้ำพระ ได้รับเงินรางวัล 30,000 บาท         นอกจากนี้ยังมีรางวัลชมเชยอีก 50 รางวัล รางวัลละ 5,000 บาท ทั้งนี้ผลงานของผู้ได้รับรางวัลทั้ง 53 ภาพ จะนำไปรวมเล่มจัดพิมพ์เป็นหนังสือภาพ ชื่อ “Beautiful ASEAN” เพื่อมอบเป็นของที่ระลึกแก่ผู้นำประเทศและผู้เข้าร่วมการประชุมสุดยอดอาเซียนครั้งที่ 35 ซึ่งจะมีขึ้นในวันที่ 2-4 พฤศจิกายนนี้ ที่กรุงเทพมหานคร         นอกจากนี้ยังมีการนำผลงานทั้ง 53 ไปจัดแสดงให้ผู้นำประเทศอาเซียนชมในการประชุมสุดยอดอาเซียน ครั้งที่ 34 เมื่อเดือนมิถุนายนที่ผ่านมา และคัดเลือกผลงานภาพถ่าย 20 ภาพไปจัดทำเป็นตราไปรษณียากร ส่วนประชาชนทั่วไปชื่นชมนิทรรศการภาพถ่ายได้วันนี้ บริเวณชั้น 1 ศูนย์การค้าเซ็นทรัล พระราม 9